Komisijos sprendimas
1986 m. liepos 31 d.
dėl Argentinos įmonių, patvirtintų eksportuoti mėsos produktus į Bendriją, sąrašo
(86/414/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1976 m. gruodžio 21 d. Tarybos direktyvą 77/99/EEB dėl sveikatos problemų, turinčių įtaką Bendrijos vidaus prekybai mėsos produktais [1], su paskutiniais pakeitimais, padarytais Reglamentu (EEB) Nr. 3768/85 [2], ypač į jos 17 straipsnio 1 dalį,
kadangi pagal Direktyvos 77/99/EEB 17 straipsnio 1 dalį turi būti sudarytas sąrašas įmonių, esančių trečiosiose šalyse, kurioms leidžiama įvežti mėsos produktus į Bendriją; kadangi šios įmonės turi atitikti sąlygas, nustatytas minėtos direktyvos priede;
kadangi Argentina pateikė sąrašą įmonių, kurioms leidžiama vežti į Bendriją terminiu būdu iki galo apdorotą konservuotą galvijų mėsą ir šaldytą virtą galvijų mėsą, kuri yra virta ne mažiau kaip iki 80 °C vidaus temperatūros;
kadangi Bendrijos vizitų į įmones metu paaiškėjo, kad kai kurios iš šių įmonių pakankamai gerai tenkina higienos reikalavimus; kadangi dėl to jos gali būti įtrauktos į pirminį sąrašą, sudarytą pagal minėtos direktyvos 17 straipsnio 1 dalį, įmonių, kurioms gali būti leidžiama įvežti mėsos produktus;
kadangi kitos Argentinos pasiūlytos įmonės turi būti dar kartą patikrintos, remiantis papildoma informacija apie jų higienos standartus ir jų galimybes greitai prisitaikyti prie Bendrijos teisės aktų;
kadangi šiuo laikotarpiu ir tam, kad būtų išvengta esamų prekybos srautų staigaus nutraukimo, šioms įmonėms laikinai gali būti leidžiama tęsti mėsos produktų įvežimą į tas valstybes nares, kurios yra pasirengusios juos priimti;
kadangi šį sprendimą bus būtina dar kartą išnagrinėti ir prireikus pakeisti atsižvelgiant į įgyvendintas priemones ir padarytą pažangą;
kadangi dabartinis sprendimas yra grindžiamas esamomis Bendrijos taisyklėmis, galiojančiomis produktų įvežimui iš trečiųjų šalių; kadangi šį sprendimą bus būtina dar kartą nagrinėti, kai minėtosios taisyklės bus pakeistos arba išplėtotos;
kadangi, be to, Direktyvos 77/99/EEB 17 straipsnio 1 dalyje nustatyta tvarka, kitokios nuostatos, kurias valstybės narės taiko mėsos produktų įvežimui iš trečiųjų šalių, negali būti palankesnės už tas, kuriomis vadovaujamasi Bendrijos vidaus prekyboje; kadangi šiuo atžvilgiu mėsos produktų įvežimą iš įmonių, esančių šio sprendimo priedo sąraše, reglamentuoja kiti veterinarijos teisės aktai, ypač dėl gyvūnų sveikatos reikalavimų, ir Sutarties bendrosios nuostatos;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės gali leisti įvežti mėsos produktus tik iš tų Argentinos įmonių, kurios yra nurodytos priede ir atitinka minėto priedo reikalavimus.
2. Tačiau valstybės narės iki 1987 m. vasario 28 d. gali leisti įvežti mėsos produktus iš tų įmonių, kurios nėra išvardytos priede, bet kurias 1986 m. vasario 24 d. oficialiai patvirtino ir pasiūlė Argentinos valdžia, jeigu kitoks sprendimas nėra priimtas iki 1987 m. kovo 1 d.
Komisija pateikia įmonių sąrašą valstybėms narėms.
3. 1 dalyje išvardyti mėsos produktai turi būti paruošti iš šviežios mėsos, gaunamos iš įmonių, patvirtintų pagal Tarybos direktyvos 64/433/EEB [3] arba Tarybos direktyvos 72/462/EEB [4] reikalavimus.
4. Įvežimą iš 1 dalyje išvardytų įmonių reglamentuoja kitur išdėstytos veterinarijos nuostatos, ypač dėl gyvūnų sveikatos reikalavimų.
2 straipsnis
Šis sprendimas įsigalioja nuo 1986 m. rugpjūčio 1 d.
3 straipsnis
Šis sprendimas bus persvarstytas ir prireikus pakeistas iki 1987 m. kovo 1 d.
4 straipsnis
Šis sprendimas skirtas valstybėms narėms.
Priimta Briuselyje, 1987 m. liepos 31 d.